สะเทือนขวัญ GL ภาคสอง! ราคารูดหนัก 5% เชือดโหด “เม่าไทย” อีกระลอก!
สะเทือนขวัญ GL ภาคสอง! ราคารูดหนักเกือบ 5% เชือดโหด "เม่าไทย" อีกระลอก! หลังวานนี้ราคาดิ่ง 3.29%
28 ก.ย. 2560

ผู้สื่อข่าวรายงานว่า ราคาหุ้น บริษัท กรุ๊ปลีส จำกัด (มหาชน) หรือ GL ปิดตลาดวันนี้อยู่ที่ 22.40  บาท ลบ 1.10 บาท หรือ 4.68% จากวันก่อนหน้า โดยราคามีการปรับตัวสูงสุดที่ 23.80 บาท และต่ำสุดที่ 21.80 บาท ด้วยมูลค่าซื้อขาย 984.43 ล้านบาท ขณะที่ดัชนีตลาดหุ้นโดยรวมลบ 0.23%

ทั้งนี้จากการตรวจสอบข้อมูลของ “ข่าวหุ้นธุรกิจออนไลน์” พบว่า ในวันนี้ (28 ก.ย.60) ราคาหุ้น GL เปิดตลาดที่ระดับ 23.80 บาท ปรับตัวขึ้นจากวันก่อนหน้า (27 ก.ย.60) ซึ่งปิดตลาดที่ 23.50 บาท
โดยการซื้อขายในภาคเช้าราคาหุ้นปรับตัวขึ้นสูงสุดที่ราคา 23.80 บาท หลังจากนั้นราคาหุ้นได้มีการปรับตัวลงมาอย่างต่อเนื่องทำจุดต่ำสุดที่ 21.80 บาท คิดเป็นการเปลี่ยนแปลงระหว่างจุดสูงสุดกับต่ำสุดถึง 2 บาท หรือ 9.17%
ขณะที่นักลงทุนที่เข้าซื้อหุ้น GL ในระดับสูงสุด (23.80 บาท) และยังไม่ได้ทำการขายหุ้นออกมาในวันนี้จะขาดทุนมากถึง 1.40 บาทต่อหุ้น เมื่อเทียบกับราคาปิดตลาดวันนี้ (28 ก.ย.60) ซึ่งอยู่ที่ 22.40 บาท
ทั้งนี้จะเห็นได้ว่ารูปแบบการปรับตัวขึ้น-ลงของหุ้น GL ในวันนี้คล้ายกับการเคลื่อนไหวของราคาหุ้นเมื่อวานนี้ ซึ่งราคาหุ้นเปิดตลาดที่ระดับ 25.00 บาท ปรับตัวขึ้นจากวันก่อน (26 ก.ย.60) ซึ่งราคาอยู่ที่ 24.30 บาท ขณะที่ราคาหุ้นระหว่างวันได้ปรับตัวขึ้นสูงสุดที่ราคา 26.25 บาท หลังจากนั้นราคาหุ้นได้มีการปรับตัวลงมาอย่างต่อเนื่องจนทำจุดต่ำสุดที่ 23.50 บาท คิดเป็นส่วนต่างระหว่างราคาหุ้นสูงสุดและต่ำสุดต่างถึง 2.75 บาท หรือคิดเป็นการเปลี่ยนแปลง 11.70%